٩ مانگەو کانونو دووەمو ساڵەو ۲۰۱۳ی پەی کوردی و ئازادیۋازەکان، رۋێۋی شوم و سیاۋ بۍ، چونکە جە ئا رۊدیارەنە، جە پاریس-و پایتەختو فەڕەنسای ژەنە شۆڕشگەرە و پێشاهەنگەو جمیەرو ئازادی کوردستانی (ساکینە جانسز ئەشناسیێ بە سارا) و هەر دووێ ژەنە شۆڕشگەرۍ (فیدان دۆغان ئەشناسیێ بە رۆژبین)ـە و (لەیلا شایلەمەز ئەشناسیێ بە رۆناهی)ـە جە کەردێۋی تەرۆریستییەنە دڕندانە کۆمەڵکوشێ کریێ. سەرەڕاو ئانەیە بکوشەکەشان عومەر گونەی دەستگیر کریا و بەبەڵگێ سەلەمیا کارش پەی دەستگاو هەواڵگری و سیخوڕی میت-و تورکی کەردەن و بە فەرمانو ئا دەستگایە تاوانەکەش ئەنجامدان و جە ئا چوارچوەنە چەندین بەڵگێ تەرێ دەنگیێ و دیمەنییێ و وێنەیی و نویسیێ بەدەستێوزیێ، بەڵام دەوڵەت و دادگەری فەڕەنسای تاوانەکەشان پەردەپۆش کەرد و ڕاستینەو پەشتو پەردەی و بکەرە سەرەکییەکێشان شاردێۋە. جە ئی چوارچوەنە کوتوپڕ بانگەشە کریا کە عومەر گونەی بە شێوازێکی گوماناوی جە زیندانەنە مەردەن و واچیا، گوایا  تۆماری سەرەتانی سەرەشەنە بییەن، بە ئا هۆکارە گیانش جەدەستدان. بەڵام ئا بانگەشە هەرگیز پەشتڕاست نەکریاوە و دیار نییە جە بنەڕەتەنە عومەر گونەی مەردەن یان زیندەن؟
پەی پەردەپۆشکەردەکەی کۆموڵکوشی پاریسی هامکات چەنی بانگەشەو مەردەی عومەر گونەی جە زیندانەنە، جە سەکەندالێوی ئاوڕوبەرانەنە دیسان بانگەشە کرایام کە گوایا سەرجەم بەڵگێ و دۆسیێ سەرو کۆمەڵکوشیەکەی کە جەلاو دادگای و دادوەری فەڕەنسای بیێنێ، دزیێنێ.
(بەشۍ پەنجەمە)
"ئایا تورکیا بە تەنیا کۆمەڵکوژی پاریسیش ئەنجام دان یان.."
جە ڕواڵەتەنە ڕاستەن بە فەرمانو ئەردۆغانی کاربەستێ ڕژێمو تورکیای 'کۆمەڵکوژی پاریس'یشان ئەنجام دان، بەڵام سەرجەم پەیجۆرێ و ئیماژێ و هەڵوێستەکێ ئانەیە  کە هێزێ و دەوڵەتێ تەرێ ئەورووپیێ و جیهانیێ بە شێوازێ جیا جیێ بەشدارێ تەرۆرکەردەی ژەنە پێشەنگەو جمیەرو ئازادی کوردستانی (ساکینە جانسز ئەشناسیێ بە سارا) و هەر دووێ ژەنە کۆشەرێ (فیدان دۆغان ئەشناسیێ بە رۆژبین) ئەندامەو کۆنگرەو نەتەوەیی کوردستانی کەنەکە-ی و (لەیلا شایلەمەز ئەشناسیێ بە رۆناهی) ئەندامەو ڕێکوزیاو گەنجانی، جە پاریس بینێ. چونکە وەڵەتریچ کەردێ و پیالانگێڵنایێ و گەلەکۆمێ هامشێوێ دژ بە کوردی و ئۆجالانی و جمیەرو ئازادی کوردستانی ئەنجامێ دریێنێ. کە گرنگتەرینیشان گەلەکۆمێ و پیالانگێڵناکێ مانگەکێ ئۆکتۆبەری و شوباتی دژ بە ئۆجالانی و پەکەکە-یەنێ.
"هۆرسەنگانی ئۆجالانی سەبارەت بە کۆمەڵکوشی پاریسی"
جە ئی بارەوە ڕێبەر عەبدوڵا ئۆجالان هۆرسەنگنانی گرنگش کەردەن و مژارەکەش ڕۆشن کەردەنەوە و بەشداری ئا هێزێ و دەوڵەتێ بە گردی و بە تایبەتی 'ناتۆ و گلادیۆ'یش جە کۆمەڵکوشی پاریسیەنە بە وردی وستەبێ ڕووە.
کۆمەڵکوژی پاریسی هامکات بێ چەنی دایوئەسای "دانوستان" و گفتۆگۆکێ 2013و ئیمرالی، جە ئا سەروەختەنە کیاستێ دەوڵەتو تورکیا و کیاستێ تەرێ پەیتا پەیتای سەردای زیندانو ئیمرالی مەکرێنێ و دیدارێ و چەمپنەکۆتێ چەنێ ڕێبەر ئۆجالانی ئەنجامێ دێنێ. جە میانو ئا سەردای و دیدارانە ئۆجالان تیرۆرکەردەی 'ساکینە جانسز'ێ و کۆمەڵکوشی پاریسیش چوون دووەمین کۆمەڵکوشی دێرسیمی و دووەمین گەلەکۆمە و پیلانگڵنای میاندەوڵەتی بەنامێ کەردەبێ و ئاشکراش کەردەبێ: "هەم جە گەلەکۆمە و پیلانگڵنای یەکەمین و هەم جە پیلانگێڵنای دووەمینە هێزێ میاندوڵەتیێ بە گردی و گلادیۆ و ناتۆ بەتایبەتی بەشدارێ بێنێ و هەر دووێ پیلانگێنایێ و گەلەکۆمەکێ گلادیۆ و ناتۆ-ی سەرپەرشتی کەردێنێ و بەردێنەڕاوە". 
ئۆجالان بەرشییە وێش جە سوریا و دەرەنجام بەدیلگێرتەیش و تەسلیمکەردەیش بە تورکیای، بە ئۆپەڕاسیۆنو گلادیۆی جە قەڵەم دابێ و واتەبێش: " تورکیا جە 'ناتۆ'نە ئەندامەن، پەوکەی سەرجەم کەردێ 'سیاسیێ، کۆمەڵایەتیێ و گەلەکۆمێ و پیلانگڵنایێ' پەیوەست بە تورکیای هەنێ، 'ناتۆ - گلادیۆ' ئەنجامێشان مدانێ و تورکیا بە تەنیا ئا ماف و هێزەش نییەن سەربەوێ هەمچینین کەردێ ئەنجامێ بدۆنە. هەر پۆکەی فەڕەنسا و ئەورووپا و زلهێزە جیهانیەکێ گەرەکشان نییەن ڕاستی دلێ کۆمەڵکوشیەکە و وردەکاریەکێش و بەشداربییەکێش ئاشکرێ بکریانێ و سەرجەم هەوڵشان ئانەنە تا پەردەپۆش بکەرانێ.
ڕێبەر ئاپۆ چوون کەردێوێ هامبەش کە گلادیۆ و ناتۆی ئەنجام دان، کوشتەی سەرۆکوەزیرانو سویدی، 'ئۆلف پاڵمێ'ش بەنمومە ئاوەردەبێوە و کە تا بە ئارۆچ کوشتەکەیش پەردەپۆش کریان و ڕاستینە و وردەکاریەکێش ئاشکراێ نەکریێ و پەردەپۆشێ کریێنێ.
"گلادیۆ هێزی ئەوەشاریا و نهێنێ ناتۆیەن"
ڕێبەر عەبدوڵا ئۆجالان دەستنیشانش کەردەبێ: "گلادیۆ هێزی ئەوەشاریا و نهێنێ پەیمانو ئەتڵەنتیکی سەرینی ئەشناسیا بە 'ناتۆ'یەن. ئەگەر ناتۆ نەبیێ کێ و کام هێز و دەوڵەت مەتاوێنە جە پاریس کۆمەڵکوشی 9و چلێ و تیرۆرکەردەی ساکینە جانسزێ و هەڤاڵەکانش ئەنجام بدۆنە. ڕاستەن جە ڕواڵەتەنە کۆمەڵکوشی پاریس تورکیای ئەنجام دان، بەڵام بە سەرپەشتی و چەمداری ناتۆی و گلادیۆی کەردەیی کریان. فەڕەنسایچ ڕۆڵش جە کۆمەڵکوشیەکەنە هەن و بەشدار و وەرپرسیارەن جە ئا تاوانەیە.
"کۆمەڵکوشیەکەی ڕاستە ڕاست 'ئۆجالان'ش کەرد ئامانج"
ڕێبەر ئۆجالان سەبارەت بە ئامانج و هۆکارەکێ ئەنجامدای کۆمەڵکوشی پاریسی زانیاریێ گرنگێش دێبێنێ و واتەبێش: "کۆمەڵکوشی پاریسی دووەمین گەلەکۆمە و پیلانگڵنای میاندەوڵەتی بێ دژ بە من، ڕاستە ڕاست منش کەردەوە ئامانج".
بەپاو هۆرسەنگانی ئۆجالانی و شارەزێ بوارەکەی ئامانج جە پیلانگێڵنای دووەمینی، جە باربەردەی ئا پرۆسە ئاشتی و چارەسەریە بێ کە ڕێبەر عەبدوڵا ئۆجالانی جە دلێڕاسی 1980کانەوە دەستش پنەکەردەبێ و جە 2012 و 2013نە یاوابێ قولە و خەریک بێ بەرهەم بدۆنە و بە ئەنجام بیاوۆنە. ئەگەر هەوڵ و تەقەلاکێ ئۆجالانی ئەنجامگیرێ بیێ بیێنێ، ئا کاتە پەرسەو کوردی جە تورکیا و ناوچەکەنە چارەسەرە بێنە و هاموەخت ڕا جە ئا پرۆسە وێرانکەرەیە مەگێریێ کە هێزە هەژەموونگەرا و میاندەوڵەتییەکێ دژ بە تورکیا، کوردستان و وەرهۆزی میانی "وەرسانی میانی- ڕۆژهەڵاتی ناوینی"ی متێبێشارە و پیلانەشان پەی کەردەبێ و ئیتر سوریا، ئێراق، لیبیا و تەنات یەمەن بە گردی و کوردستان و تورکیا بەتایبەتی ڕووبەڕووێ ئا بارودۆخە سەخت و دژوارەیە نەبێنێوە کە جە 2012وە تا بە ئارۆ تووشش بیێنێ، کە جە ئاکامشەنە ملیۆنان کەسێ کوشیێ و دەیان ملیۆن کەسێ کۆچبەرێ بێ و ئا وڵاتێچە بیێ بە وێرانە بەجۆرێ کە ئاسەوارەکەش تا دەیان ساڵێ تەرێ بە شێوازی نەیێنێ بمانۆوە و کاریگەری خراب جە چەندین نەوێ ئایندەی بکەرۆنە.
"کۆمەڵکوشی پاریسی چ ئاژێوەش شۆنیەرە ئوما"
هێزە هەژەموونگەرێ و مایندەوڵەتیەکێ بە ئەنجامدای کۆمەڵکوشی پاریسی چ ئاژێوەشان جە کوردستان، تورکیا و وەرهۆزنی میانی "وەرسانی میانی- ڕۆژهەڵاتی ناوینی"ننە خوڵقنا؟ جە ڕاستیەنە بە کۆمەڵکوژی پاریسی بە تەوەنێوە چەندین نیشانێشان پێکێ بە ئی جۆرە:
- ئا پرۆسە ئاشتی و چارەسەریەیشان جەباربەرد کە ڕێبەر عەبدوڵا ئۆجالانی جە دلێڕاسی 1980کانەوە دەستش پنەکەردەبێ و جە 2012 و 2013نە یاوابێ قولە و خەریک بێ بەرهەم بدۆنە و بە ئەنجام بیاوۆنە و چێرو کاریگەری هێزە هەژەموونگەرێ و مایندەوڵەتیەکانە، جە 2015نە ئەردۆغانی بە تەمامەتی دماییش پەنە ئاورد و ئێرو جەنگیش جە کوردستان و تورکیا و ناوچەکەنە هۆرگیرسنا.
- تورکیا جە گەشەی ئابوری دوور وزیاوە کە جە 2012وە بە بەدست پنەکەردەی پرۆسە و ئاشتی و چارەسەری ڕێبەر ئاپۆی بە خێرایی هۆرکێشیێ و ئەگەر بە ئا شێوازە بەردەوام بییەبیێ، ئا وەختە تورکیا جە 2021نە یانی ئێساڵ بێ بە 10مین زلهێزو ئابوری جیهانی.
- سوریا، ئێراق، لیبیا و کوردستان و تورکیا و تەنانەت یەمەن و ئێران و ناگۆرنۆ قەرەباخ ڕووبەڕووێ جەنگی و ئاژولێ کریێوە و بەشێوازێ جیێ جیێ وێرانێ کریێ و ملیۆنان هاموڵاتیێشان کوشێ و بریندراێ بیێ و دەیان ملیۆنێ تەرێ کۆچبەرێ بیێ و بەگردی سامانشان بەتاڵان بریا و ئابورییەکەشان جە بناغەوە هۆرشنایەوە و وێران کریا.
- بەکۆمەڵکوشی 04-01-2016ی کە جە سلۆپی ئەنجام دریا و جە میانەشە سێڤێ 'دەمیر ئەندامەو ئەنجومەنو دەبەپە-ی'، 'فاتما ئویار، ئەندامەو کۆنگرەو ژنێ ئازادێ' و 'پاکیزە نایر، هامسەرۆکەو ئەنجومەنو گەلو سلۆپی'، شەهیدێ کریێ و بەکۆمەڵکوشیێ و ئەوەتەقایەکێ ساڵەو 2015ی کە دەیان شەهیدێشان ونە کەوتێوە، ئانڎەی تەر بارودۆخەکە ئالۆزتەر کریا و زەمینە پەی جەنگی و دەستونەدای هێزە هەرێمیێ و میاندەوڵەتییەکان زیاتەر ڕەخسنیا.
- دوژمانیەتیش دلێ نەتەوەێ و پێکئاما کۆمەڵایەتیێ و ئایینیێ و ئایینزاکێ هەرێمەکەیەنە خوڵقان و قوڵ کەردەوە و پەرت بکەرە و زاڵ ببە دژشان کەردەیی کریا کە تا بە ئارۆچ درێژەش هەن.
- پەی قوڵتەر بییەی سەرجەم ئا جەنگێ و ئاژولێ و ناکۆکیێ و قەیرانا و هەرگیز چارەسەرنەکەردەیشان، جە ئیمرالی گۆشەگیر و ئەشکەنجەی سەخت و نا ئەخلاقی سەپنیا سەرو ڕێبەر 'عەبدوڵا ئۆجالان'یەرە کە تا ئارۆچ بە دژواتەرین شێواز بەردەوامەن.
درێژەش هەن....
بەشۍ چوارەمە/
بەشۍ یەرەمە/
بەشۍ دووەمە/
بەشۍ یوەمە/
